wannaphong/clean_thaiwikipedia huggingface dataset:
# ตอร์ติยา
ตอร์ติยา  คือแป้งแผ่นรูปวงกลมที่ทำมาจากแป้งข้าวโพดหรือแป้งสาลี ปรากฏอยู่ในตำรับอาหารพื้นเมืองมีโซอเมริกาตั้งแต่ก่อนยุคล่าอาณานิคม ชาวแอซเทกและกลุ่มชนอื่น ๆ ที่พูดภาษานาวัตล์เรียกอาหารชนิดนี้ว่า ตลัชกัลลี  ส่วนชาวสเปนเรียกว่า ตอร์ตา หรือ ตอร์ติยา ซึ่งแปลว่า "เค้กรูปวงกลม" ในปัจจุบันตอร์ติยาเป็นที่แพร่หลายกันในสหรัฐ เม็กซิโก และประเทศอื่น ๆ ในอเมริกากลาง โดยมักจะนำไปห่อกินกับเนื้อและผัก เช่น ตาโก บูร์ริโต เอนชิลาดา เป็นต้น
# ภาวะเชิงอันดับที่
ในทางคณิตศาสตร์ โดยเฉพาะกับทฤษฎีเซต เซตอันดับสองเซต X, Y จะกล่าวว่ามี ภาวะเชิงอันดับที่  เท่ากัน ก็ต่อเมื่อเซตทั้งสองสมสัณฐานเชิงอันดับ (order isomorphic) นั่นคือ มีฟังก์ชันหนึ่งต่อหนึ่งทั่วถึง (bijection) f : X → Y อย่างน้อยหนึ่งฟังก์ชัน ที่ทั้ง f และ f −1 เป็นฟังก์ชันทางเดียว (monotone function) (ยังคงเรียงตามลำดับ)

ตัวอย่างเช่น เซตของจำนวนเต็มและเซตของจำนวนคู่ มีภาวะเชิงอันดับที่เท่ากัน เพราะว่าการจับคู่ n ↦ 2n ยังคงเรียงตามลำดับ แต่เซตของจำนวนเต็มกับเซตของจำนวนตรรกยะไม่สมสัณฐานเชิงอันดับ ถึงแม้ว่าจะมีขนาดเท่ากัน เพราะไม่มีการจับคู่แบบหนึ่งต่อหนึ่งทั่วถึงที่ยังคงเรียงตามลำดับระหว่างสองเซตนั้น

อันเนื่องจากความเทียบเท่าเชิงอันดับเป็นความสัมพันธ์สมมูล (equivalence relation) มันจึงแบ่งคลาสของเซตทั้งหมด ให้เป็นคลาสที่สมมูลกันหลายคลาส

 ภาวะเชิงอันดับที่ของเซตอันดับดี 
เซตอันดับดี (well-ordered set) ทุกเซตถือว่ามีความเทียบเท่าเชิงอันดับเท่ากับจำนวนเชิงอันดับที่หนึ่งตัว จำนวนเชิงอันดับที่ถูกนำมาใช้เป็นตัวแทนแบบบัญญัติ (canonical representative) ต่อคลาสของมันเอง และเช่นเดียวกับภาวะเชิงอันดับที่ของเซตอันดับดี ซึ่งมักจะถูกระบุโดยจำนวนเชิงอันดับที่ที่เกี่ยวข้อง เช่นภาวะเชิงอันดับที่ของจำนวนธรรมชาติคือ ω

ภาวะเชิงอันดับที่ของเซตอันดับดี V บางครั้งก็เขียนแทนด้วย ord (V) 

ยกตัวอย่างการพิจารณาเซตของจำนวนเชิงอันดับที่คู่ (even ordinal) ที่น้อยกว่า ω·2+7 ซึ่งหมายความว่า
V = {0, 2, 4, 6, ...; ω, ω+2, ω+4, ...; ω·2, ω·2+2, ω·2+4, ω·2+6}
ภาวะเชิงอันดับที่ของ V คือ
ord (V) = ω·2+4 = {0, 1, 2, 3, ...; ω, ω+1, ω+2, ...; ω·2, ω·2+1, ω·2+2, ω·2+3}

 สัญกรณ์ 
ภาวะเชิงอันดับที่ของจำนวนตรรกยะมักจะเขียนแทนด้วย η

ถ้าหากเซต S มีภาวะเชิงอันดับที่เท่ากับ σ แล้ว เซตคู่กัน (dual) ของ S (ในลำดับที่กลับกัน) จะเขียนแทนด้วย σ*
# โลกิยนิยม
โลกิยนิยม หรือ ฆราวาสนิยม  คือ แนวปรัชญาที่ว่าสถาบันการปกครอง สถาบันการเมือง หรือสถาบันในรูปอื่นควรจะดำเนินการปกครองที่เป็นอิสระจากการอำนาจการควบคุมของสถาบันศาสนา และหรือความเชื่อทางศาสนา

ในแง่หนึ่งสถาบันที่ดำเนินนโยบาย "โลกิยนิยม" จะเป็นสถาบันที่ยึดนโยบายดำรงความเป็นกลางในทางด้านความเชื่อทางศาสนาของประชาชนหรือผู้อยู่ใต้การปกครอง, ดำเนินการปกครองที่เป็นอิสระจากกฎและคำสอนหรือความเชื่อทางศาสนา, ไม่ใช้อำนาจตามหลักความเชื่อทางศาสนาในการบังคับประชาชน และไม่มีการมอบอภิสิทธิ์หรือให้การช่วยเหลือแก่สถาบันศาสนา ส่วนในอีกแง่หนึ่ง "โลกิยนิยม" หมายถึงมุมมองที่เกี่ยวกับกิจกรรมและการตัดสินใจของมนุษย์ โดยเฉพาะกิจกรรมและการตัดสินใจทางการเมือง ว่าควรตั้งอยู่บนพื้นฐานของข้อเท็จจริงโดยปราศจากอคติอันเนื่องมาจากอิทธิพลทางศาสนาKosmin, Barry A. "Contemporary Secularity and Secularism." Secularism & Secularity: Contemporary International Perspectives. Ed. Barry A. Kosmin and Ariela Keysar. Hartford, CT: Institute for the Study of Secularism in Society and Culture (ISSSC), 2007.

โลกิยนิยมในรูปแบบที่แท้จริงแล้วจะติเตียนความเป็นอนุรักษนิยมของศาสนา และมีความเห็นว่าศาสนาเป็นอุปสรรคต่อความก้าวหน้าของมนุษย์เพราะเป็นสิ่งที่เน้นความงมงายและสิทธันต์ (dogma) เหนือเหตุผลและกระบวนการในสิ่งที่พิสูจน์ได้ (scientific method) พื้นฐานของปรัชญาโลกิยนิยมมาจากหลักการคิดของนักปรัชญากรีกและโรมัน เช่น จักรพรรดิมาร์กุส เอาเรลิอุส, เอปีโกโรส; จากผู้รู้รอบด้านของยุคทองของอิสลาม เช่น อิบน์ รุชด์; จากนักคิดของยุคเรืองปัญญา เช่น เดอนี ดีเดอโร, วอลแตร์, จอห์น ล็อก, เจมส์ แมดิสัน, ทอมัส เจฟเฟอร์สัน, ทอมัส เพน; และจากนักคิดเสรี (freethinkers) นักอไญยนิยม หรือนักอเทวนิยม เช่น เบอร์ทรันด์ รัสเซลล์, รอเบิร์ต จี. อิงเกอร์ซอลล์
# ปิดตำนานสองคนสองคม
ปิดตำนานสองคนสองคม (จีนตัวเต็ม: 無間道III, จีนตัวย่อ: 无间道III,) เป็นภาพยนตร์ภาคสามของภาพยนตร์ชุด Infernal Affairs และ Infernal Affairs II นำแสดงโดย หลิว เต๋อหัว, เหลียง เฉาเหว่ย, หลี่หมิง, เจิ้ง จื้อเหว่ย, เฉิน ฮุ่ยหลิน, เฉิน เต้าหมิง, ตู้ เหวินเจ๋อ กำกับโดย แอนดริว เลา และอลัน มัก

เนื้อเรื่อง
ตุลาคม ค.ศ. 2003 10 เดือน หลังการเสียชีวิตของ หยั่น (เหลียง เฉาเหว่ย) ที่ หมิง (หลิว เต๋อหัว) ถูกสั่งสอบสวนภายใน และได้ข้อสรุปว่าเขาไม่มีความผิดต่อการตายของหยั่นและเจ้าหน้าที่วิลลี่บนดาดฟ้าอาคาร แต่ก็ถูกลดหน้าที่ให้ไปทำงานธุรการทั่วไปในออฟฟิศ ในขณะเดียวกัน  หยาง (หลี่หมิง) ซึ่งเป็นตำรวจมือปราบฝ่ายป้องกันยาเสพติดก็เข้าหยางเป็นนายตำรวจที่ใช้วิธีการปราบปรามเช่นเดียวกับที่หมิงเคยทำ ทำให้หมิงสงสัยในตัวหยาง และเชื่อว่าอาจมีส่วนด้วยในการตายของหยั่น

ด้วยความสงสัยในตัวหยางของหมิงว่า อาจเป็นมือที่สามแฝงตัวเข้ามาเหมือนกัน จึงเริ่มต้นการสืบสวนอย่างลับ ๆ ถึงที่มาของหยาง แต่กลับพบกับเงาลางๆ ของชายที่เรียกตนว่า เฉิน (เฉิน เต้าหมิง) ผู้ซึ่งที่หมิงได้รู้ต่อมาว่าเป็นอดีตหุ้นส่วนธุรกิจของ แซม (เจิ้ง จื้อเหว่ย) แต่ยังมีความสัมพันธ์เชื่อมโยงไปที่หยั่นอีกด้วย

หมิงพยายามกลับตัวเป็นคนดี ด้วยการล้างบาปที่ได้ทำไว้ทั้งหมดในอดีต โดยการพยายามจะจับตัวหยาง แต่ว่ามันก็ไม่ง่ายนัก

เบื้องหลัง
Infernal Affairs III นับเป็นภาพยนตร์ภาคสาม อันเป็นภาคสุดท้ายของภาพยนตร์ไตรภาคชุด Infernal Affairs ในปี ค.ศ. 2002 ซึ่งในภาคนี้นับเป็นภาคสุดท้าย และเป็นบทสรุปของเรื่องราวทั้งหมด โดยมีเนื้อหาว่าด้วยการพยายามกลับตัวกลับใจของหมิง ซึ่งตัวละครทั้งหมดนั้นเคยสัมพันธ์กันมาก่อนในอดีต  แต่ทว่าก็ไม่อาจรอดพ้นเวรกรรมที่ตนเองเคยก่อไว้ได้  โดยที่ยังใช้ทีมงานสร้างชุดเดิม และเพิ่มตัวละครขึ้นมาหนึ่งตัว คือ หยาง ซึ่งแสดงโดย หลี่หมิง หนึ่งในสี่จตุรเทพแห่งฮ่องกง เช่นเดียวกับ หลิว เต๋อหัว และเหลียง เฉาเหว่ยปิดตำนาน 2 คน 2 คม จากพันทิปดอตคอม
# พุทธสาสนา
หนังสือพิมพ์พุทธสาสนา  เป็นหนังสือพิมพ์รายตรีมาส (รายสามเดือน) สำหรับเผยแผ่หลักธรรมะต่าง ๆ ของชาวพุทธ ซึ่งเริ่มโครงการโดยท่านพุทธทาส ตั้งแต่ปี พ.ศ. 2476 เรื่อยมาจนถึงปัจจุบัน สำหรับชื่อหนังสือพิมพ์ พุทธสาสนา นั้น ทางผู้จัดพิมพ์ได้ใช้ ‘ส’ เป็นตัวสะกดโดยอิงมาจากภาษาบาลี

ในช่วงแรกเริ่มมีท่านพุทธทาส กับท่านธรรมทาส พานิช เป็นนักเขียนหลัก และแบ่งเนื้อหาออกเป็นสามส่วน ซึ่งได้แก่ การแปลพระไตรปิฎกเป็นภาษาไทย, หลักธรรมะสำหรับใช้ปฏิบัติในชีวิตประจำวัน และรายงานข่าวสารด้านพุทธศาสนาทั่วโลกโสมชยา ธนังกุล. มรดกธรรมจากท่านพุทธทาส. แสตมป์ & สิ่งสะสม. ปีที่ 1 (+42) ฉบับที่ 3 หน้า 48. พฤษภาคม 2555. .

 เนื้อหา 
ปัจจุบัน หนังสือพิมพ์พุทธสาสนา แบ่งคอลัมน์หลักออกเป็น 6 ส่วน ได้แก่
 ภาคความรู้ทั่วไป – รวมความรู้ทั่วไปอันเป็นประโยชน์ต่อเพื่อนมนุษย์
 ภาคพระไตรปิฎกแปล – นำเสนอเนื้อหาสำคัญบางส่วนจากพระไตรปิฎกให้ผู้สนใจได้ศึกษาและอ้างอิง
 ภาคส่งเสริมปฏิบัติธรรม – เป็นเนื้อหาที่มุ่งเน้นภาคปฏิบัติเป็นสำคัญ
 ภาค 102 ปี พุทธทาสภิกขุ – รวมเรื่องราวต่าง ๆ เพื่อรำลึกถึงท่านพุทธทาส
 ภาคธรรมาตา – รวมเนื้อหาอันเป็นประโยชน์สำหรับสตรีผู้ใฝ่ธรรม
 ภาคคณะธรรมทาน – รวมสาระที่น่าสนใจจากกองบรรณาธิการ

 ผู้เขียนบทความ 
หนังสือพิมพ์พุทธสาสนา นั้น มีงานเขียนของนักเขียนที่น่าสนใจหลายท่าน เช่น
 ท่านพุทธทาสภิกขุ
 ธรรมทาส พานิช
 สัญญา ธรรมศักดิ์
 พระพรหมคุณาภรณ์ (ป.อ. ปยุตฺโต)
 พระไพศาล วิสาโล
 นพ. ประเวศ วะสี
 วิลาศ มณีวัต
 ว.วชิรเมธี

 ฐานข้อมูลห้องสมุด 
หนังสือพิมพ์พุทธสาสนา เป็นส่วนหนึ่งในฐานข้อมูลของห้องสมุดที่สำคัญหลายแห่ง เช่น
 ห้องสมุดรัฐสภา
 หอสมุดจอห์น เอฟ เคนเนดี้, มหาวิทยาลัยสงขลานครินทร์
# อาหรับ
อาหรับ หรือ ชาวอาหรับ (, ʿarabi พหูพจน์ العرب al-ʿarab) เป็นกลุ่มชาติพันธุ์ ที่ส่วนใหญ่อยู่ในโลกอาหรับ คำว่า “อาหรับ” ในกลุ่มภาษาเซมิติกแปลว่าทะเลทรายหรือผู้ที่อาศัยอยู่ในทะเลทราย (ส่วนใหญ่ดำรงชีพแบบเร่ร่อน) คำว่า “อาหรับ” จึงหมายถึง “เร่ร่อน” ได้ด้วย ในปัจจุบัน คำนี้หมายถึงผู้ที่มาจากประเทศอาหรับซึ่งมีภาษาพื้นเมืองเป็นภาษาอาหรับ ซึ่งแตกต่างจากคำจำกัดความดั้งเดิมที่มีความหมายครอบคลุมแค่ผู้สืบเชื้อสายจากชนเผ่าแห่งคาบสมุทรอาหรับChapter 4. Modern Standard Arabs". Nationalism, Language, and Muslim Exceptionalism, Philadelphia: University of Pennsylvania Press, 2015, pp. 53-85. https://doi.org/10.9783/9780812291018.53

คำนี้ยังสามารถครอบคลุมถึงชนชาติที่พูดภาษาอาหรับทั้งหมดที่อาศัยอยู่ตั้งแต่ชายฝั่งมหาสมุทรแอตแลนติกของมอริเตเนียไปจนถึงแอฮ์วอซของอิหร่าน รวมถึงรัฐอาหรับในเอเชียตะวันตกเฉียงใต้ แอฟริกาเหนือ จะงอยแอฟริกา หมู่เกาะในมหาสมุทรอินเดียตะวันตก (รวมถึงคอโมโรส) และยุโรปใต้ (เช่น แคว้นซิซิลี มอลตา และคาบสมุทรไอบีเรีย) และประชากรจำนวนมากในทวีปอเมริกา ยุโรปตะวันตก อินโดนีเซีย อิสราเอล ตุรกี อินเดีย และอิหร่าน ถึงแม้ว่าศาสนาอิสลามจะเริ่มต้นขึ้นในคาบสมุทรอาหรับ ภาษาในคัมภีร์ของศาสนาอิสลามเป็นภาษาอาหรับ และชาวอาหรับส่วนใหญ่นับถือศาสนาอิสลาม แต่ประชากรมุสลิมเพียง 20% เท่านั้นที่เป็นชาวอาหรับ

ชาวอาหรับเป็นชาวเซมิติกเช่นเดียวกับชาวยิว จัดอยู่ในพวกคอเคเซอยด์ ในคัมภีร์ไบเบิลภาคพันธสัญญาเก่ากล่าวว่าอับราฮัมมีลูกชาย 2 คน คนโตชื่ออิสไมส์หรืออิสมาอีลเป็นต้นตระกูลของชาวอาหรับ คนที่ 2 ชื่อไอแซกเป็นต้นตระกูลของชาวยิว ก่อนที่มุฮัมมัดจะประกาศศาสนาอิสลามชาวอาหรับจะอยู่กันเป็นเผ่า จงรักภักดีต่อเผ่าของตนมาก วิถีชีวิตของชาวอาหรับมีสองแบบ คือแบบอยู่เป็นหมู่บ้าน มีอาชีพค้าขายและทำการเกษตร อีกกลุ่มหนึ่งใช้ชีวิตแบบเร่ร่อนเรียกว่าเบดูอิน อาศัยอยู่ในกระโจมเพื่อเคลื่อนย้ายได้สะดวก ชาวเบดูอินกับชาวอาหรับที่ตั้งถิ่นฐานมักดูถูกกัน ไม่ลงรอยกัน หลังจากมุฮัมมัดประกาศศาสนาอิสลาม จึงเกิดความสามัคคีในหมู่ชาวอาหรับ ผู้นับถือศาสนาอิสลามในยุคแรก ๆ มักถูกกลั่นแกล้งและปราบปรามจึงเกิดการทำญิฮาดหรือการต่อสู้เพื่อศาสนาขึ้น

ปัจจุบันประเทศที่จัดว่าเป็นประเทศอาหรับและเป็นสมาชิกของสันนิบาตอาหรับ มีทั้งหมด 22 ประเทศ ได้แก่ แอลจีเรีย บาห์เรน คอโมโรส จิบูตี อียิปต์ อิรัก จอร์แดน คูเวต เลบานอน ลิเบีย มอริเตเนีย โมร็อกโก โอมาน ปาเลสไตน์ กาตาร์ ซาอุดีอาระเบีย โซมาเลีย ซูดาน ซีเรีย ตูนิเซีย สหรัฐอาหรับเอมิเรตส์ และเยเมน ในปัจจุบันยังมีความขัดแย้งในหมู่ชาวอาหรับอยู่ เช่น ความขัดแย้งปาเลสไตน์ ความขัดแย้งระหว่างชาวอาหรับที่นับถือศาสนาอิสลามและศาสนาคริสต์ในเลบานอน ความขัดแย้งระหว่างชาวอาหรับที่นับถือศาสนาอิสลามนิกายซุนนีและชีอะฮ์  เป็นต้น

ภาษาอาหรับเป็นภาษาที่เก่ากว่าวัฒนธรรมอาหรับที่เริ่มเผยแพร่ในตะวันออกกลางตั้งแต่ต้นคริสต์ศตวรรษที่ 2 เมื่ออาหรับคริสเตียน เช่น จักรวรรดิกาสนาวิยะห์ เริ่มโยกย้ายเข้าไปตั้งถิ่นฐานในทะเลทรายซีเรียและบริเวณลิแวนต์Banu Judham migrationGhassanids Arabic linguistic influence in Syria ภาษาอาหรับเพิ่มความสำคัญมากขึ้นพร้อมกับการรุ่งเรืองของศาสนาอิสลามในคริสต์ศตวรรษที่ 7 ในการเป็นภาษาของอัลกุรอาน และวัฒนธรรมอาหรับก็เริ่มเผยแพร่ออกไปพร้อมกับการขยายดินแดนของอิสลามIslam and the Arabic language

 หมายเหตุ
# ปรากฏการณ์โลกร้อนในยุคกลาง
ปรากฏการณ์โลกร้อนในยุคกลาง  เป็นช่วงเวลาที่อากาศในบริเวณแอตแลนติกเหนือที่เกิดขึ้นระหว่างคริสต์ศตวรรษที่ 10 ถึงคริสต์ศตวรรษที่ 14 ที่เกิดขึ้นก่อนหน้ายุคน้ำแข็งน้อย ปรากฏการณ์โลกร้อนในยุคกลางมักจะเป็นหัวข้อที่ทำให้มีการถกกันเรื่องปรากฏการณ์โลกร้อน บางคนก็เรียกช่วงเวลานี้ว่า “ภาวะอากาศผิดปกติในยุคกลาง” (Medieval Climatic Anomaly)  ที่เป็นการเน้นผลที่เกิดจากความผิดปกติของอากาศมากกว่าที่จะเป็นการกล่าวถึงความเปลี่ยนแปลงของอุณหภูมิBradley, Raymond S. Climate System Research Center. "Climate of the Last Millennium." 2003. February 23, 2007. ;  E.L. Ladurie, Times of Feast, Times of Famine: a History of Climate Since the Year 1000 (0(Barbara Bray, tr.) (New York: Doubleday)1971.

การค้นคว้าในระยะแรก
“ปรากฏการณ์โลกร้อนในยุคกลาง” เป็นช่วงเวลาของภาวะอากาศระหว่าง ค.ศ. 800 จนถึง ค.ศ. 1300 ในระหว่างยุคกลางของยุโรป การค้นคว้าในระยะแรกของปรากฏการณ์ก่อนหน้ายุคน้ำแข็งน้อยทำกันส่วนใหญ่ในยุโรป ซึ่งเป็นบริเวณที่เห็นชัดและมีหลักฐานประกอบมากที่สุด ในระยะแรกเชื่อกันว่าความเปลี่ยนแปลงของอุณหภูมิเป็นภาวะที่เกิดขึ้นโดยทั่วไปทั่วโลก แต่ความคิดเห็นนี้เป็นที่ต้องสงสัย ในปี ค.ศ. 2001 คณะกรรมการระหว่างรัฐบาลว่าด้วยการเปลี่ยนแปลงสภาพภูมิอากาศ รายงานสรุปผลการศึกษาว่า “…เหตุการณ์ปัจจุบันไม่สนับสนุนความเปลี่ยนแปลงของอากาศผิดปกติทั้งเย็นและร้อนพร้อมกันทั่วโลกในช่วงเวลาดังกล่าว และคำว่า “ยุคน้ำแข็งเล็ก” และ “ปรากฏการณ์โลกร้อนในยุคกลาง” ที่ใช้ก็เป็นคำที่มีความหมายจำกัดในการบรรยายแนวโน้มของความเปลี่ยนแปลงของอุณหภูมิของซีกโลกหรือโลกในศตวรรษที่ผ่านมา” ข้อมูลเกี่ยวกับอุณภูมิของโลกที่ได้จากแกนน้ำแข็ง วงต้นไม้ (tree ring) และ สิ่งที่อยู่ก้นทะเลสาบจากทั่วโลก แสดงให้เห็นว่าโลกอาจจะเย็นลงเล็กน้อย (ราว 0.03 °C) ระหว่างช่วง “ปรากฏการณ์โลกร้อนในยุคกลาง” กว่ายุคก่อนหน้านั้น และ ในกลางคริสต์ศตวรรษที่ 20 โครว์ลีย์และโลว์รีย์ (ค.ศ. 2000)  How Warm Was the Medieval Warm Period?
Thomas J. Crowley and Thomas S. Lowery Ambio, Vol. 29, No. 1 (Feb., 2000), pp. 51-54 ตั้งข้อสังเกตว่าไม่มีหลักฐานเพียงพอในการทำนายว่าเหตุการณ์นี้เกิดขึ้นในซีกโลกใต้หรือไม่

นักภูมิอากาศดึกดำบรรพ์วิทยา (Palaeoclimatologist) ผู้จำลองลักษณะอากาศเฉพาะท้องถิ่นในช่วงหลายร้อยปีที่ผ่านมาเรียกช่วงอากาศสองแบบที่สลับกันว่า “ยุคน้ำแข็งเล็ก” สำหรับช่วงที่เย็น และ “ปรากฏการณ์โลกร้อนในยุคกลาง” สำหรับช่วงที่อุ่น (links to pdf file) นักค้นคว้าผู้อื่นก็ตกลงใช้ตาม และเมื่อกล่าวถึงความเปลี่ยนแปลงต่างๆ ที่เกี่ยวกับอากาศในช่วงนี้ ก็จะบรรยายในบริบทของคำสองคำนี้ ฉะนั้น “ปรากฏการณ์โลกร้อนในยุคกลาง” จึงอาจจะเป็นภาวะอากาศเปียกแทนที่จะเป็นภาวะ “อากาศร้อน” แต่เพียงอย่างเดียว โดยเฉพาะจากการสังเกตที่ว่าลักษณะอากาศในทางตอนกลางของทวีปแอนตาร์กติกาตรงกันข้ามกับแอตแลนติกเหนือ
# เปาบุ้นจิ้น เทพผู้ทรงธรรม
เปาบุ้นจิ้น เทพผู้ทรงธรรม เป็นละครชุดที่ออกฉายครั้งแรกในปี พ.ศ. 2551 ทางช่อง3 

ในประเทศไทยสถานีวิทยุโทรทัศน์ไทยทีวีสีช่อง 3 นำมาออกอากาศระหว่างวันที่ 30 กันยายน พ.ศ. 2551 จนถึงวันที่ 11 มีนาคม พ.ศ. 2552 (รวมถึงตอน หนูหยกขาวแผลงฤทธิ์ ในภาค 5 หนูยุทธจักร) ส่วนสิทธิจัดจำหน่ายเป็นของบริษัทโกลเดนทาวน์ฟิล์ม จำกัด (Golden Town Film) นอกจากนี้ ไทยรัฐทีวียังนำมาพากย์ใหม่ฉายซ้ำในชื่อ เปาบุ้นจิ้น ตำนานศาลไคฟง เมื่อปี พ.ศ. 2558 และช่อง 9 เอ็มคอตเอชดี นำมาฉายอีกครั้งเมื่อปี พ.ศ. 2563

 นักแสดง 

 จิน เชาฉิน
 ฟ่าน หงซวน
 เหอ เจียจิ้ง
 เจิ้ง เจียหยี
 เฉิน ฮ่าวหมิน
 กวาน หลี่เจี๋ย
 เจียง หัว
 ถัง เหวินหลง
 หลง หลง
 ฟู่ อี้เหว่ย
 อู เชี่ยนเชี่ยน
 ซุน เหย้าเวย
 เฉิน เหยียน

 รายชื่อตอน 

 	คดีที่ 01 ตอนที่ 01 - 12 สับเปลี่ยนพระโอรส
 	คดีที่ 02 ตอนที่ 13 - 24 ม้ามังกรขาว
 	คดีที่ 03 ตอนที่ 25 - 35 ผู้ตรวจการคนใหม่
 	คดีที่ 04 ตอนที่ 36 - 48 ทองคำมรณะ
 	คดีที่ 05 ตอนที่ 49 - 61 ประหารราชบุตรเขย
# ฮารูกะ โทมัตสึ
ฮารูกะ โทมัตสึ  เป็นนักร้องและนักพากย์หญิงในประเทศญี่ปุ่น สังกัด Music Ray'n

 ผลงาน 
 อนิเมะโทรทัศน์ 
ตัวหนา คือบทที่เป็นตัวเอก หรือตัวเด่นของเรื่อง

2007
Bokurano รับบทเป็น ยามุระ ฟุตาบะ
Engage Planet Kiss Dum รับบทเป็น มายุระ (eps 1, 12)
Gakuen Utopia Manabi Straight! รับบทเป็น นักเรัยน
Les Misérables: Shōjo Cosette รับบทเป็น อังเดรย์
Moetan รับบทเป็น คุโรอิ สุมิ
Shinkyoku Sōkai Polyphonica รับบทเป็น Corticarte Apa Lagranges
Sky Girls รับบทเป็น มากิฮาระ ยาโยอิ

2008
คันนากิ รับบทเป็น นากิ
Kemeko Deluxe! รับบทเป็น M.M.
Kyōran Kazoku Nikki รับบทเป็น Senko Himemiya/Chika Midarezaki
กันดั้มดับเบิลโอ รับบทเป็น Mileina Vashti
Shina Dark รับบทเป็น Garlet Fey Sowauge
ทูเลิฟรู รับบทเป็น ลาล่า ซาตาริน เดวิลลูค
สามพลังป่วนพิทักษ์โลก รับบทเป็น ซันโนมิยะ ชิโฮะ

2009
รักสี่สีของนายซามูไร! รับบทเป็น อิคารุงะ อายาเมะ
Asura Cryin' รับบทเป็น มินาคามิ มิซาโอะ
Basquash รับบทเป็น Rouge
ครอสเกม รับบทเป็น สึชิมะ อาโอบะ
Shinkyoku Soukai Polyphonica Crimson S รับบทเป็น Corticarte Apa Lagranges
White Album รับบทเป็น มานะ มิซุกิ
CANAAN รับบทเป็น ยุนยุน
GA Geijutsuka Art Design Class รับบทเป็น ยามากุจิ คิซารากิ
Yoku Wakaru Gendai Mahō รับบทเป็น Yumiko Cristina Ichinose
Sora no Manimani รับบทเป็น มาคิตะ ฮิเมะ
Nyan Koi! รับบทเป็น คิริชิมะ อาคาริ และ โคโตเนะ
Seitokai no Ichizon รับบทเป็น คานาเดะ มิยาชิโระ

2010
Durarara!! รับบทเป็น คามิจิกะ ริโอะ
Ladies versus Butlers! รับบทเป็น Hedyeh
Motto ToLOVEru -Trouble- รับบทเป็น ลาล่า ซาตาริน เดวิลลูค
Star Driver: Kagayaki no Takuto รับบทเป็น น้องปลา (มิโกะทิศเหนือ)
Mitsudomoe as Hitoha Marui
นักเตะแข้งสายฟ้า รับบทเป็น คุโด ฟุยูกะ / อาโนะ ฟุยูกะ
Ichiban Ushiro no Dai Maou รับบทเป็น เทรุยะ เอย์โกะ
Shiki รับบทเป็น ชิมิซึ เมกุมิ

2011
THE iDOLM@STER เป็น ฮิดากะ ไอ
Mitsudomoe เป็น มารุอิ ฮิโตฮะ
C: The Money of Soul and Possibility Control เป็น มาชู
Ano Hi Mita Hana no Namae o Bokutachi wa Mada Shiranai เป็น อันโจ นารุโกะ
ano natsu de matteru " เป็น "Takatsuki Ichika"
Hanasaku Iroha เป็น วาคุระ ยูอินะ
นักเตะแข้งสายฟ้า GO รับบทเป็น นิชิโซโนะ ชินสุเกะ, คุโด ฟุยูกะ

2012
นักเตะแข้งสายฟ้า GO โครโน สโตน รับบทเป็น นิชิโซโนะ ชินสุเกะ
ซอร์ดอาร์ตออนไลน์  รับบทเป็น 'ยูกิ อาสึนะ'

2014
แฮปปิเนสชาร์จ พรีเคียว! รับบทเป็น ฮิคาวะ อิโอนะ (เคียวฟอร์จูน)

โอวีเอ
Ichigo Mashimaro รับบทเป็น เด็กนักเรียนหญิง
Tales of Symphonia รับบทเป็น Girl (ep 3)
ทูเลิฟรู รับบทเป็น 'ลาล่า ซาตาริน เดวิลลูค
สามพลังป่วนพิทักษ์โลก OVA รับบทเป็น ซันโนมิยะ ชิโฮะ (2010)

วิดีโอเกม
THE iDOLM@STER Dearly Star รับบทเป็น ฮิดากะ ไอ
THE iDOLM@STER 2 (PS3 version) DLC vol.3 รับบทเป็น ฮิดากะ ไอ
THE iDOLM@STER Gravure For You! vol.7 รับบทเป็น ฮิดากะ ไอ
THE iDOLM@STER Shiny TV DLC mini album vol.10 รับบทเป็น ฮิดากะ ไอ
THE iDOLM@STER One For All รับบทเป็น ฮิดากะ ไอ
Rune Factory 3 รับบทเป็น Ion
Arc Rise Fantasia รับบทเป็น Cecille
Valkyria Chronicles 2 รับบทเป็น Alias

ดรามาซีดี
Kyōran Kazoku Nikki รับบทเป็น Senko Himemiya/Chika Midarezaki
Blaue Rosen
ทูเลิฟรู รับบทเป็น ลาล่า ซาตาริน เดวิลลูค
อื่นๆ
เวิร์กกิง!! บทแมว รับบทเป็น มิยาโกชิ ฮานะ (อนิเมะเอพริลฟูลส์ปี 2554)
เคียวริวเจอร์ รับบทเป็น อัศวินแห่งความปรีดา แคนดีรีลา
# ราชวงศ์ทอเลมี
ราชวงศ์ทอเลมี (,) หรือบางครั้งก็เรียกว่า ราชวงศ์ลากิดส์ ซึ่งมาจาก ลากัส ชื่อของพระราชบิดาของทอเลมีที่ 1 ราชวงศ์ทอเลมีเป็นราชวงศ์กรีก Cleopatra: A Sourcebook (Oklahoma Series in Classical Culture) by Prudence J. Jones (Author) page14“They were members of the Ptolemaic dynasty of Macedonian Greeks, who ruled Egypt after the death of its conqueror, Alexander the Great.” Women in Hellenistic Egypt By Sarah B. Pomeroy page 16 “while Ptolemaic Egypt was a monarchy with a Greek ruling class." the Oxford Encyclopedia of Ancient Egypt. “,Cleopatra VII was born to Ptolemy XII Auletes (80–57 BCE, ruled 55–51 BCE) and Cleopatra, both parents being Macedonian Greeks.  Encyclopedia of the Archaeology of Ancient Egypt 
by Kathryn Bard
page 488 “ Ptolemaic kings were still crowned at Memphis and the city was popularly regarded as the Egyptian rival to Alexandria, founded by the Macedonian Greeks.”
Page 687” During the Ptolemaic period, when Egypt was governed by rulers of Greek descent…” ผู้ปกครองราชอาณาจักรทอเลมีในอียิปต์ระหว่างสมัยกรีก ราชวงศ์ทอเลมีรุ่งเรืองอยู่เกือบ 300 ปี จากตั้งแต่ 305 ปีก่อนคริสต์ศักราชจนถึง 30 ปีก่อนคริสต์ศักราช

ทอเลมีที่ 1หนึ่งในองครักษ์เจ็ดคนผู้รับราชการเป็นนายพลและผู้ช่วยภายใต้อเล็กซานเดอร์มหาราช ได้รับการแต่งตั้งให้เป็นข้าหลวงของอียิปต์ หลังจากที่อเล็กซานเดอร์เสด็จสวรรคตในปี 323 ก่อนคริสต์ศักราช ในปี 305 ก่อนคริสต์ศักราช ทอเลมีก็ประกาศตนเป็นทอเลมีที่ 1และต่อมาเป็นที่รู้จักกันในชื่อ “โซเตอร์” ที่แปลว่าผู้มาช่วย ต่อมาชาวอียิปต์ก็ยอมรับราชวงศ์ทอเลมีว่าเป็นราชวงศ์ที่สืบการเป็นฟาโรห์ของอียิปต์ ราชวงศ์ทอเลมีปกครองอียิปต์จนมาถูกพิชิตโดยจักรวรรดิโรมัน ในปี 30 ก่อนคริสต์ศักราช

ประมุขผู้เป็นชายทุกองค์ใช้ชื่อทอเลมี ที่เป็นสตรีบางคนก็เป็นพระขนิษฐาของพระราชสวามีมักจะใช้ชื่อ “คลีโอพัตรา” หรือ “อาร์ซิโนเอ” หรือ “เบเรนิเซ” สมาชิกคนสำคัญที่สุดของราชวงศ์คือ พระราชินีองค์สุดท้ายคลีโอพัตราที่ 7 ที่เป็นที่รู้จักกันจากการมีบทบาทในความขัดแย้งทางการเมืองระหว่างจูเลียส ซีซาร์ และ ปอมเปย์ และต่อมาระหว่าง อ็อคเตเวียน และ มาร์ก แอนโทนี การฆ่าตัวตายคลีโอพัตราเป็นการสิ้นสุดการครองอียิปต์ของราชวงศ์ทอเลมี

ผังราชวงศ์ทอเลมี

 รายนามกษัตริย์ราชวงศ์ทอเลมี 
 ทอเลมีที่ 1 (303–285 ก่อนคริสตกาล)
 ทอเลมีที่ 2 (285–246 ก่อนคริสตกาล)
 ทอเลมีที่ 3 (246–221 ก่อนคริสตกาล)
 ทอเลมีที่ 4 (221–203 ก่อนคริสตกาล)
 ทอเลมีที่ 5 (203–181 ก่อนคริสตกาล)
 ทอเลมีที่ 6 (181–164 ก่อนคริสตกาล, 163–145 ก่อนคริสตกาล)
 ทอเลมีที่ 7 (ไม่ได้ขึ้นครองราชย์)
 ทอเลมีที่ 8 (170–163 ก่อนคริสตกาล, 145–116 ก่อนคริสตกาล)
 ทอเลมีที่ 9 (116–107 ก่อนคริสตกาล, 88–81 ก่อนคริสตกาล)
 ทอเลมีที่ 10 (107–88 ก่อนคริสตกาล)
 ทอเลมีที่ 11 (80 ก่อนคริสตกาล)
 ทอเลมีที่ 12 (80–58 ก่อนคริสตกาล, 55–51 ก่อนคริสตกาล)
 คลีโอพัตราที่ 7 (51–30 ก่อนคริสตกาล)
# สมาชิก (คณิตศาสตร์)
ในทางคณิตศาสตร์ สมาชิก ของเซต หมายถึงวัตถุแต่ละสิ่งที่ประกอบเข้าด้วยกันเป็นเซต

 เซต 
เมื่อเราเขียนว่า A = {1, 2, 3, 4} หมายความว่าสมาชิกต่าง ๆ ของเซต A ได้แก่ จำนวน 1, 2, 3 และ 4 กลุ่มย่อยของสมาชิกของ A เช่น {1, 2} เรียกว่าเป็นเซตย่อยของ A

เซตสามารถเป็นสมาชิกของเซตอื่นได้เช่นกัน ลองพิจารณาจาก B = {1, 2, {3, 4}} สมาชิกของ B ไม่ใช่จำนวน 1, 2, 3 และ 4 แต่มีสมาชิกเพียงสามตัวใน B ได้แก่ จำนวน 1, จำนวน 2 และเซต {3, 4}

สมาชิกในเซตสามารถเป็นอะไรก็ได้ ตัวอย่างเช่น C = {สีแดง, สีเขียว, สีน้ำเงิน} ซึ่งเป็นเซตที่ประกอบด้วยสมาชิก สีแดง สีเขียว และ สีน้ำเงิน

 สัญกรณ์ 
ความสัมพันธ์ "เป็นสมาชิกของ" ซึ่งเรียกว่า ความเป็นสมาชิกของเซต เขียนแทนด้วยสัญลักษณ์ ∈ (มาจาก element) และเขียนดังนี้

มีความหมายว่า x เป็นสมาชิกของ A ซึ่งอาจกล่าวได้หลายแบบอาทิ x เป็นของ A, x อยู่ใน A, A ประกอบด้วย x, A มี x รวมอยู่ ฯลฯ อย่างไรก็ตามการอธิบายว่า A ประกอบด้วย x และ A มี x รวมอยู่ ผู้แต่งตำราบางท่านอาจหมายถึง x เป็นเซตย่อยของ A ก็ได้  p. 12

นิเสธของความเป็นสมาชิกของเซตเขียนแทนด้วยสัญลักษณ์ ∉ ในลักษณะเดียวกัน

จากตัวอย่างข้างต้น เราสามารถสรุปได้ว่า
 2 ∈ A —— 2 เป็นสมาชิกของ A
 {3, 4} ∈ B —— {3, 4} เป็นสมาชิกของ B
 สีเหลือง ∉ C —— สีเหลือง ไม่เป็นสมาชิกของ C

 ภาวะเชิงการนับของเซต 

จำนวนของสมาชิกในเซตแต่ละเซต เป็นสมบัติหนึ่งที่เรียกว่าภาวะเชิงการนับ (cardinality) หรือเรียกอย่างไม่เป็นทางการคือขนาดของเซต จากตัวอย่างด้านบน ภาวะเชิงการนับของเซต A คือ 4 และสำหรับ B กับ C ก็คือ 3 เซตอนันต์คือเซตที่มีสมาชิกเป็นจำนวนอนันต์ ในขณะที่เซตจำกัดคือเซตที่มีจำนวนสมาชิกจำกัด ทั้ง A, B และ C ต่างก็เป็นเซตจำกัด ตัวอย่างเซตอนันต์เช่นเซตของจำนวนธรรมชาติ N = {1, 2, 3, 4, …}
# วิศวกรเสียง
วิศวกรเสียง  คือ ผู้ที่มีความชำนาญและมีความรู้ในการจัดการด้านเสียงในกระบวนการและการใช้งานอุปกรณ์ต่างๆที่เกี่ยวข้องทั้งด้านการอัดเสียง การบันทึกเสียงลงในสื่อต่างๆทั้งอะนาล็อก (Analog) และดิจิตอล (Digital)

งานด้านวิศวกรรมเสียงมีความเกี่ยวข้องกับการออกแบบ การควบคุมในกระบวนการบันทึกเสียง (sound recording), การเพิ่มคุณภาพเสียง (sound reinforcement)และการกระจายเสียงและการควบคุมอุปกรณ์เครื่องมือต่างๆ (sound broadcasting equipment) ในการทำงานในห้องสตูดิโอนั้นวิศวกรเสียงมีหน้าที่ในการตัดต่อ ปรับแต่งเสียงโดยวิธีและเทคนิคต่างๆเพื่อที่จะสามารถสื่อถึงความหมายหรือความต้องการที่ศิลปินต้องการสื่อออกมาให้ได้มากที่สุด

เมื่อพูดถึงวิศวกรรมทางด้านเสียง ส่วนมากผู้คนจะนึกถึงงานด้านอุตสาหกรรมดนตรี (music production) ซึ่งจริงๆแล้วยังมีสายงานที่กว้างกว่านั้นตั้งแต่การทำงานเบื้องหลังการถ่ายทำภาพยนตร์ (film post production), การควบคุมเสียงในงานแสดงสด (live sound reinforcement), งานด้านการโฆษณาและมัลติมีเดีย (advertising & multimedia) และการออกอากาศ (broadcasting) โดยในการทำงานนั้นวิศวกรเสียงจะทำงานร่วมกับโปรดิวเซอร์หรือผู้กำกับ และในบางกรณีบทบาทของวิศวกรเสียงก็จะผสมรวมไปเป็นหนึ่งในบทบาทของโปรดิวเซอร์ด้วย

 ทักษะความชำนาญ 
ความชำนาญในสายวิชาชีพนี้ในด้านกระบวนการบันทึกเสียงแบ่งได้เป็น 4 ขั้นตอนซึ่งต้องมีความชำนาญหลักๆ ได้แก่ Recording หรือ Tracking (คือขบวนการในการบันทึกเสียง) เช่นการวางไมค์ การเลือกใช้ไมค์ การเข้าใจระดับสัญญาณ และการใช้อุปกรณ์ต่างๆในการบันทึกเสียงอีกมากมายฯลฯ, editing (คือขบวนการในการแก้ไข ตกแต่ง) เช่นการลดเสียง Noise การจูนเสียงร้อง ฯลฯ, mixing หรือ Mixdown (คือขบวนการผสมเสียง) ซึ่งต้องมีความเข้าในในเพลงแต่ละประเภทหรือชนิดเพลง ทั้งยังสามารถใช้งานเครื่องมือต่างๆในห้องบันทึกเสียงเพื่อให้เกิดเสียงเพลงที่สมบูรณ์ และ mastering (คือขบวนการจัดทำต้นฉบับ) ซึ่งผู้ที่ทำหน้าที่นี้ต้องมีความชำนาญในการใช้เครื่องมือ และประสบการณ์ที่มากพอ ซึ่งต้องเข้าใจเพลง เข้าใจเรื่องของระดับสัญญาณ รวมถึงในการทำ Mastering ถือเป็นการทำ Final tune ดังนั้น หลังจากสิ้นสุดขั้นตอนนี้แล้วจะไม่มีการนำไปแก้ไขอีกครั้งเป็นต้น โดยในกระบวนการผลิตผลงานชิ้นหนึ่งๆขั้นตอนต่างๆจะถูกมอบหมายให้วิศวกรเสียงที่มีความถนัดเฉพาะด้านนั้นๆ

 การศึกษา 
ต่างประเทศ  วิศวกรเสียงสามารถมาจากสาขาวิศวกรรมไฟฟ้า (electrical engineering) ซึ่งมีวิทยาลัย, มหาวิทยาลัยและสถาบันที่ได้รับการรับรองเปิดสอนในสาขาวิชานี้ โดยจะได้รับปริญญาวิทยาศาสตร์บัณฑิต (bachelor of science)
ในประเทศ SAE Institute Thailand เป็นสถาบันในประเทศไทยแห่งแรกที่เปิดสอนในหลักสูตร Creative media technology ก่อตั้งขึ้นในปี 2002  ปัจจุบัน SAE ประเทศไทย ตั้งอยู่ในใจกลางกรุงเทพมหานคร ที่อาคาร ZEN ชั้น 12M, Central World Plaza ที่นี่มีเครื่องมือ อุปกรณ์ระดับ State-of-The-Art และห้องอัดทั้งหมดออกแบบโดย Acoustician, Mr. Masami Toyoshima ผู้ออกแบบห้องอัดเสียง Abbey Road นอกจากนั้น ยังเป็นศูนย์กลางฝึกอบรม “AMS NEVE Appointed Training Partner” แรกของโลกด้วย
# การล้อมกรุงคอนสแตนติโนเปิล (ค.ศ. 717–718)
การล้อมกรุงคอนสแตนติโนเปิล (ค.ศ. 717–718) หรือ การล้อมกรุงคอนสแตนติโนเปิลโดยชาวอาหรับครั้งที่สอง  เป็นความขัดแย้งที่เป็นส่วนหนึ่งของสงครามไบแซนไทน์–อาหรับ และเป็นการล้อมกรุงคอนสแตนติโนเปิลครั้งที่สองในหลายครั้งที่เกิดขึ้น การล้อมครั้งนี้เป็นการต่อสู้ระหว่างจักรวรรดิไบแซนไทน์ และจักรวรรดิบัลแกเรียฝ่ายหนึ่ง และจักรวรรดิอุมัยยะฮ์ของอาหรับอีกฝ่ายหนึ่ง การสงครามครั้งนี้เกิดขึ้นทางทางบกและทางทะเลโดยฝ่ายอาหรับในการพยายามยึดกรุงคอนสแตนติโนเปิลที่เป็นเมืองหลวงของจักรวรรดิไบแซนไทน์ กองทหารราบของฝ่ายอาหรับนำโดยมาสลามา อิบุน อับดาล มาลิคได้รับความพ่ายแพ้ จากการพยายามตีกำแพงธีโอโดเซียนของคอนสแตนติโนเปิลของที่ไม่สามารถตีแตกได้ และจากการโจมตีของกองกำลังบัลแกเรีย ขณะเดียวกันทางด้านการรบทางทะเลกองเรือฝ่ายอาหรับก็ถูกทำลายโดย “ไฟกรีก” (:en:Greek fire) ไปเป็นอันมาก กองเรือที่รอดหลงเหลือก็มาล่มในพายุระหว่างการเดินเรือกลับ การสงครามครั้งนี้มักจะเปรียบเทียบกับยุทธการตูร์เพราะเป็นยุทธการที่หยุดยั้งการขยายตัวของมุสลิมเข้ามายังยุโรปเป็นเวลาเกือบ 700 ปี